Sporočilo za javnost

Ljubljana, 10. september 2020

**Prejemnik Badjurove nagrade 2020 je Koni Steinbacher**

Kot vsako leto bomo na Festivalu slovenskega filma tudi letos podelili nagrado Metoda Badjure za življenjsko delo na področju filmske ustvarjalnosti. Nagrajenca izbere strokovna komisija, ki jo Slovenski filmski center oblikuje glede na priporočila širše strokovne javnosti. Tokratna komisija v sestavi Karpo Godina, Dušan Moravec, Aleš Pavlin, Olga Toni in Varja Močnik je odločila, da nagrado Metoda Badjure 2020 prejme **avtor animiranih filmov Konrad (Koni) Steinbacher**, ki je, kot povzame [utemeljitev nagrade](https://www.fsf.si/2020/badjurova-nagrada-za-zivljenjsko-delo/), *»s svojim delovanjem na področju amaterskega in profesionalnega filmskega ustvarjanja ter na področju filmske vzgoje odigral pionirsko vlogo ter postavil temelje za razvoj avtorskega animiranega filma pri nas«*. Nagrada bo podeljena na slovesnosti ob zaključku 23. Festivala slovenskega filma v Veliki Unionski dvorani hotela Union, v okviru festivala pa si boste na spletni plaformi lahko igledali tudi izbor Steinbacherjevih animiranih filmov.